## Projekts

Latvijas Republikas Ministru kabinets

2014. gada Noteikumi Nr.

Rīgā (prot. Nr. .§)

**Būvspeciālistu kompetences novērtēšanas un patstāvīgās prakses uzraudzības noteikumi**

 Izdoti saskaņā ar

Būvniecības likuma

5.panta pirmās daļas 4.punktu

**I. Vispārīgais jautājums**

1. Noteikumi nosaka:

1.1. nosacījumus, ar kādiem fiziskajām personām piešķir, reģistrē un anulē sertifikātu patstāvīgai praksei arhitektūras un būvniecības jomā (turpmāk – būvspeciālista sertifikāts), kā arī būvspeciālista sertifikāta izsniegšanas, reģistrēšanas un anulēšanas, darbības apturēšanas un atjaunošanas kārtību;

1.2. praktiskās darba pieredzes arhitektūras vai būvniecības jomā ilgumu būvspeciālista sertifikāta iegūšanai;

1.3. būvspeciālistu kompetences pārbaudes organizēšanas nosacījumus un kompetences pārbaudes saturu;

1.4. būvspeciālistu patstāvīgās prakses uzraudzības kārtību;

1.5. maksas pakalpojumu apmēru, maksāšanas kārtību un saņemto līdzekļu izmantošanas kārtību;

1.6. būvspeciālistu kompetences pārbaudes iestādes pilnvaras;

1.7. būvspeciālistu reģistrā iekļaujamo ziņu apjomu un pārbaudes kārtību.

**II. Prasības kompetences pārbaudes iestādei un tās pienākumi**

2. Būvspeciālistu kompetences novērtēšanu un patstāvīgās prakses uzraudzību veic:

2.1. privāto tiesību juridiskā persona, kurai Ekonomikas ministrija Valsts pārvaldes iekārtas likumā un šajos noteikumos noteiktajā kārtībā, noslēdzot līgumu, ir deleģējusi šo uzdevumu;

2.2. Būvniecības valsts kontroles birojs atbilstoši Būvniecības likuma 6.panta septītajai daļai.

3. Būvspeciālistu kompetences novērtēšanu un patstāvīgās prakses uzraudzības veicējam (turpmāk – kompetences pārbaudes iestāde) ir jābūt akreditētam nacionālajā akreditācijas institūcijā kā personāla sertificēšanas institūcijai saskaņā ar normatīvajiem aktiem par atbilstības novērtēšanu vai citas Eiropas Savienības dalībvalsts akreditācijas institūcijā.

4. Potenciālais deleģēšanas līguma slēdzējs iesniedz Ekonomikas ministrijai izvērtēšanai rakstisku pieteikumu deleģēšanas līguma slēgšanai, norādot kompetences novērtēšanas jomu, specialitāti un darbības sfēru.

5. Deleģēšanas līgumu slēdz ne ilgāk kā uz pieciem gadiem.

6. Kompetences pārbaudes iestāde ir atbildīga par:

6.1. tai uzdoto uzdevumu savlaicīgu un kvalitatīvu izpildi;

6.2. informācijas sniegšanu pēc Ekonomikas ministrijas vai Būvniecības valsts kontroles biroja pieprasījuma jautājumos, kas attiecas uz būvspeciālista kompetences novērtēšanu un patstāvīgās prakses uzraudzību;

6.3. būvspeciālistu kompetences novērtēšanas un patstāvīgās prakses uzraudzības organizēšanu, un ar to saistītās informācijas uzturēšanu un aktualizēšanu Būvniecības informācijas sistēmā (turpmāk – BIS);

6.4. būvspeciālista sertifikāta saņemšanai vai tā darbības sfēru papildināšanai iesniedzamo papildu dokumentu saraksta publicēšanu tās tīmekļa vietnē, norādot dokumentu pieņemšanas laiku un vietu;

6.5. būvspeciālistu profesionālās darbības ētikas kodeksa izstrādi un publicēšanu tīmekļa vietnē;

6.6. būvspeciālistu kompetences novērtēšanas kārtības, eksāmena vai testa tēmu izstrādi un publicēšanu tīmekļa vietnē;

6.7. būvspeciālistu kompetences novērtēšanas kārtības, eksāmena vai testa jautājumu aktualizāciju ne retāk kā vienu reizi kalendārajā gadā;

6.8. būvspeciālistu profesionālās pilnveides pasākumu tēmu un apjoma noteikšanu un publicēšanu tīmekļa vietnē;

6.9. šo noteikumu 6.6. un 6.8. minēto dokumentu saskaņošanu ar Būvniecības padomi.

6.10. savas iestādes dokumentācijas pārvaldību atbilstoši Arhīvu likumam.

7. Ja šo noteikumu 2.1.apakšpunktā minētā kompetences pārbaudes iestāde pieņem lēmumu par būvspeciālistu kompetences novērtēšanas un patstāvīgās prakses uzraudzības pārtraukšanu, kompetences pārbaudes iestādei ir pienākums par šo lēmumu trīs mēnešus pirms darbības pārtraukšanas informēt Ekonomikas ministriju, nacionālo akreditācijas institūciju un visus būvspeciālistus, kuriem tā izsniegusi sertifikātu un viena mēneša laikā pēc darbības pārtraukšanas nodot sertificēto personu sertifikācijas lietas un reģistra informāciju, kura nav pieejama BIS sistēmā, Ekonomikas ministrijai.

**III. Prasības būvspeciālista sertifikāta iegūšanai**

8. Persona var pretendēt uz būvspeciālista sertifikātu šo noteikumu 1. un 2.pielikumā norādītajā arhitektūras jomā, būvniecības vai elektroenerģētikas jomā inženierizpētes, projektēšanas, būvdarbu vadīšanas un būvuzraudzības specialitātēs, ja tās:

8.1. izglītība atbilst Būvniecības likumā noteiktajām prasībām;

8.2. praktiskā darba pieredzes ilgums pēc nepieciešamās izglītības iegūšanas atbilst šo noteikumu 1. un 2.pielikumā minētajām minimālajām prasībām.

9. Būvspeciālists var pretendēt uz būvspeciālista sertifikātu būvekspertīzes specialitātē tikai tajās specialitātes darbības sfērās, kurās tam ir patstāvīgās prakses tiesības, ja būvspeciālista:

9.1. izglītība atbilst Būvniecības likumā noteiktajām prasībām;

9.2.  patstāvīgās prakses ilgums pēc nepieciešamās izglītības iegūšanas atbilst šo noteikumu 1. un 2.pielikumā minētajām minimālajām prasībām;

9.3. sertifikāts pēdējo piecu gadu laikā nav bijis anulēts, pamatojoties uz šo noteikumu 45.2., 45.3., 45.5. un 45.6.apakšpunktu.

10. Kompetences pārbaudes iestāde ārvalstīs iegūto izglītību un profesionālo kvalifikāciju reglamentētajās profesijās būvniecības, elektroenerģētikas un arhitektūras jomās atzīst likumā „Par reglamentētajām profesijām un profesionālās kvalifikācijas atzīšanu” noteiktajā kārtībā, pieņemot atbilstošu lēmumu.

11. Būvinspektora amata pienākumu pildīšanu iekļauj personas praktiskā darba pieredzē, kas nepieciešama būvspeciālista sertifikāta saņemšanai, kā arī būvspeciālista patstāvīgajā praksē.

**IV. Patstāvīgās prakses tiesību piešķiršanas kārtība**

12. Lai pretendētu uz būvspeciālista sertifikāta saņemšanu, persona kompetences pārbaudes iestādē iesniedz:

12.1. iesniegumu (3.pielikums);

12.2. izglītības dokumentu apliecinātas kopijas;

12.3. apliecinātu darbu sarakstu sertifikātam atbilstošā jomā, specialitātē un darbības sfērā, kuru izpildē persona piedalījusies (4.pielikums);

12.4. kompetences pārbaudes iestādes noteiktos papildu dokumentus;

12.5. dokumentu, kas apliecina maksas par sertificēšanas pakalpojumiem samaksu.

13. Lai pretendētu uz būvspeciālista sertifikāta saņemšanu būvekspertīzes veikšanai, būvspeciālists kompetences pārbaudes iestādē iesniedz:

13.1. iesniegumu (3.pielikums);

13.2. izglītību apliecinošus dokumentus, ja minētā informācija nav pieejama BIS;

13.3. informāciju par specialitātei un darbības sfērai atbilstošu patstāvīgo praksi, ja minētā informācija nav pieejama BIS (5.pielikums);

13.4. dokumentu, kas apliecina maksas par sertificēšanas pakalpojumiem samaksu.

14. Lai pretendētu uz darbības sfēru papildināšanu būvspeciālista sertifikātā, būvspeciālists kompetences pārbaudes iestādē iesniedz:

14.1. iesniegumu (3.pielikums);

14.2. izglītības dokumentu apliecinātas kopijas, ja minētā informācija nav pieejama BIS;

14.3. apliecinātu darbības sfērai atbilstošu darbu sarakstu, kuru izpildē būvspeciālists piedalījies (4.pielikums);

14.4. kompetences pārbaudes iestādes noteiktos papildu dokumentus;

14.5. dokumentu, kas apliecina maksas par sertificēšanas pakalpojumiem samaksu.

15. Lai atkārtoti (pēc būvspeciālista sertifikāta anulēšanas) pretendētu uz būvspeciālista sertifikāta saņemšanu, persona kompetences pārbaudes iestādē iesniedz:

15.1. iesniegumu (3.pielikums);

15.2 izglītības dokumentu apliecinātas kopijas, ja minētā informācija nav pieejama BIS;

15.3. šo noteikumu 12.3.apakšpunktā minēto informāciju, ja BIS pieejamā informācija vairs neatbilst šo noteikumu 8.2.apakšpunktā minētajām prasībām (4.pielikums);

15.4. kompetences pārbaudes iestādes noteiktos papildu dokumentus;

15.5. dokumentu, kas apliecina maksas par sertificēšanas pakalpojumiem samaksu.

16. Personas, kas pretendē uz būvspeciālista sertifikāta iegūšanu, atkārtotu tā iegūšanu vai šo noteikumu 38.2.apakšpunktā minētajā atkārtotas kompetences novērtēšanas gadījumā, kompetences novērtēšana sastāv no:

16.1. obligātās kompetences novērtēšanas komponentes:

16.1.1.  praktiskā darba pieredzes vai patstāvīgās prakses izvērtēšanas un kompetences pārbaudes iestādes noteikto papildu dokumentu izvērtēšanas;

16.1.2. rakstveida eksāmena vai testa specialitātē;

16.1.3. praktiskā uzdevuma darbības sfērā, ja persona pretendē uz būvspeciālista sertifikāta saņemšanu būvekspertīzes veikšanai;

16.2. papildu kompetences novērtēšanas komponentes - praktiskā uzdevuma vai cita pārbaudījuma darbības sfērā, ja noteikta deleģēšanas līgumā.

17. Kompetences novērtēšana būvspeciālista sertifikāta darbības sfēru papildināšanai, sastāv no:

17.1. obligātās kompetences novērtēšanas komponentes:

17.1.1. praktiskā darba pieredzes un kompetences pārbaudes iestādes papildu noteikto dokumentu izvērtēšanas;

17.1.2. praktiskā uzdevuma darbības sfērā, ja persona pretendē uz būvspeciālista sertifikāta būvekspertīzes veikšanai darbības sfēru papildināšanu;;

17.2. papildu kompetences novērtēšanas komponentes - praktiskā uzdevuma vai cita pārbaudījuma darbības sfērā, ja tā noteikta deleģēšanas līgumā.

18. Šo noteikumu 16. un 17.punktā minēto kompetences novērtēšanu nodrošina kompetences pārbaudes iestādes izveidota ekspertu komisija. Tās sastāvā iekļauj būvspeciālistus, kuri ieguvuši otrā līmeņa profesionālo augstāko izglītību un vismaz piecus gadus ilgu patstāvīgo praksi pretendenta izvērtējamajā darbības sfērā, un kuru patstāvīgajā praksē nav konstatēti pārkāpumi. Minētās prasības ekspertu komisijas locekļiem var nepiemērot šo noteikumu 16.1.2.apakšpunktā minētajā kompetences novērtēšanas gadījumā.

19. Pēc dokumentu saņemšanas kompetences pārbaudes iestāde:

19.1. izskata iesniegumu būvspeciālista sertifikāta saņemšanai un izvērtē personas iegūtās izglītības atbilstību Būvniecības likumā noteiktajām prasībām;

19.2. izvērtē personas praktiskā darba pieredzes vai patstāvīgās prakses atbilstību šo noteikumu prasībām;

19.3. ja nepieciešams, ne vēlāk kā 10 darbdienu laikā no dienas, kad saņemts iesniegums būvspeciālista sertifikāta iegūšanai, pretendentam pieprasa papildu informāciju;

19.4. 10 darbdienu laikā pēc šo noteikumu [12., 13.,14. vai 15.punktā](http://m.likumi.lv/doc.php?id=220545#p6) minēto dokumentu vai 19.3.apakšpunktā minētās papildu informācijas saņemšanas un izvērtēšanas:

19.4.1. uzaicina pretendentu uz kompetences pārbaudi, norādot tās norises vietu un laiku;

19.4.2. pieņem lēmumu par atteikumu uzaicināt pretendentu uz kompetences pārbaudi, ja pretendents neatbilst Būvniecības likumā un šajos noteikumos minētajām prasībām būvspeciālista sertifikāta saņemšanai.

20. Kompetences pārbaudes iestāde būvspeciālistu kompetences novērtēšanu organizē ne retāk kā vienu reizi mēnesī. Kompetences novērtēšanu neorganizē, ja nav pieteicies neviens pretendents.

21. Pirms kompetences novērtēšanas pretendents uzrāda personu apliecinošu dokumentu, un kompetences pārbaudes iestāde pārliecinās par personas identitāti.

22. Ja persona atbilst Būvniecības likumā un šajos noteikumos minētajām prasībām un tās kompetence ir novērtēta kā atbilstoša, kompetences pārbaudes iestāde pieņem lēmumu par būvspeciālista sertifikāta piešķiršanu vai darbības sfēru papildināšanu.

23. Lēmumā ietverama šāda informācija:

23.1. kompetences pārbaudes iestādes pilns nosaukums;

23.2. lēmuma pieņemšanas datums un numurs;

23.3. sertificētās personas vārds, uzvārds, personas kods;

23.4. piemēroto tiesību normu uzskaitījums;

23.5. sertificēšanas joma un specialitāte,

23.6. būvspeciālista sertifikāta reģistrācijas numurs BIS būvspeciālistu reģistrā;

23.7. pievienojamā darbības sfēra, būvspeciālista darbības sfēras numurs, kas sastāv no Ekonomikas ministrijas noteiktā kompetences pārbaudes iestādes divciparu koda, BIS piešķirtā numura, kas ir unikāls katram ierakstam un darbības sfēras pievienošanas datums (izmaiņas darbības sfērās iekļauj attiecīgās specialitātes būvspeciālista sertifikāta pielikumā).

23.8. norāde, ka aktuālā informācija par būvspeciālista sertifikātu un darbības sfēru elektroniski pieejama BIS tīmekļa vietnē www.bis.gov.lv.

24. Ja pretendents nav nokārtojis šo noteikumu 19.4.1.apakšpunktā minēto pārbaudi, kompetences pārbaudes iestāde pieņem lēmumu par kompetences novērtēšanas termiņa pagarināšanu un informē pretendentu par atkārtotu iespēju nokārtot pārbaudi, norādot pārbaudes norises vietu un laiku.

25. Ja pretendents atkārtoti nav nokārtojis šo noteikumu 19.4.1.apakšpunktā minēto pārbaudi, kompetences pārbaudes iestāde pieņem lēmumu par personas kompetences neatbilstību, paziņojot to pretendentam Paziņošanas likumā noteiktajā kārtībā.

26. Kompetences pārbaudes iestāde pieņem lēmumu par:

26.1. būvspeciālista sertifikāta piešķiršanu vai būvspeciālista sertifikāta darbības sfēru papildināšanu ne vēlāk kā piecu dienu laikā pēc testa specialitātē vai dokumentu izvērtēšanas, ja personas kompetence novērtēta saskaņā ar šo noteikumu 16.1.2. vai 17.1.1.apakšpunktu;

26.2. būvspeciālista sertifikāta piešķiršanu vai būvspeciālista sertifikāta darbības sfēru papildināšanu ne vēlāk kā 14 dienu laikā pēc rakstveida eksāmena specialitātē, praktiskā uzdevuma vai cita pārbaudījuma darbības sfērā izpildes, ja personas kompetence novērtēta saskaņā ar šo noteikumu 16.1.2., 16.1.3., 16.2., 17.1.2. vai 17.2.apakšpunktu.

**V. Būvspeciālistu sertifikātu reģistrācija, reģistra datu saturs un izmantošanas kārtība**

27. Reģistrs ir iekļauts BIS. Ekonomikas ministrija nodrošina reģistra publisku pieejamību bez maksas elektroniskā veidā, izņemot datus, kuru pieejamība ir ierobežota saskaņā ar normatīvajiem aktiem par komercnoslēpumu un datu aizsardzību. Reģistra dati tiek saglabāti un uzturēti BIS neatkarīgi no šo noteikumu 2.1.apakšpunktā minētā deleģēšanas līguma spēkā esamības.

28. Lēmums par būvspeciālista sertifikāta piešķiršanu vai darbības sfēru papildināšanu:

28.1. tiek sagatavots BIS būvspeciālistu reģistrā;

28.2. parakstīts ar drošu elektronisko parakstu.

29. Reģistrā iekļaujama šāda informācija:

29.1.  iesniegumā būvspeciālista sertifikāta saņemšanai vai darbības sfēru papildināšanai un tam pievienotajos dokumentos norādītā informācija, pievienojot šo iesniegumu un tam pievienotos dokumentus;

29.2. atzīme, ja izglītība un profesionālā kvalifikācija atzīta šo noteikumu 10.punktā minētajā kārtībā;

29.3. darbu saraksts, kuru izpildē būvspecālists piedalījies;

29.4. būvspeciālista sertifikāta piešķiršanas datums un numurs;

29.5. sertificēšanas joma un specialitāte;

29.6. darbības sfēras numurs, nosaukums un pievienošanas datums;

29.7. informācija par kompetences pārbaudes iestādes pieņemtajiem lēmumiem un ar tiem saistītajiem dokumentiem attiecībā uz būvspeciālistu;

29.8. būvspeciālista profesionālās pilnveides informācija.

30. Ne vēlāk kā divu darba dienu laikā pēc lēmuma pieņemšanas par būvspeciālista patstāvīgās prakses pārkāpuma konstatēšanu, būvspeciālista sertifikāta vai sfēras darbības apturēšanu vai atjaunošanu, būvspeciālista sertifikāta anulēšanu, BIS būvspeciālistu reģistrā iekļauj vai aktualizē informāciju par:

30.1. kompetences pārbaudes iestādes konstatēto patstāvīgās prakses pārkāpumu un pieņemto lēmumu, lēmuma datumu un numuru un pievieno attiecīgo dokumentu;

30.2.  darbības apturēšanas lēmuma datumu un numuru, pamatojumu un pievieno attiecīgo dokumentu;

30.3. darbības atjaunošanas lēmuma datumu un numuru, pamatojumu un pievieno attiecīgo dokumentu;

30.4. anulēšanas datumu, lēmuma numuru, pamatojumu un pievieno attiecīgo dokumentu.

31. Būvspeciālists BIS būvspeciālistu reģistrā:

31.1. aktualizē savu kontaktinformāciju;

31.2. aktualizē savu izglītības informāciju un pievieno izglītību apliecinošu dokumentu elektroniski;

31.3.  pēc patstāvīgās prakses uzraudzības gada maksas samaksas, bet ne vēlāk kā līdz kārtējā gada 1.martam:

31.3.1 ievada informāciju par iepriekšējā kalendārajā gadā apgūtajām profesionālās pilnveides programmām, semināriem un citiem kompetenci paaugstinošiem pasākumiem, norādot to apliecinoša dokumenta izdošanas datumu, dokumenta izdevēju, profesionālās pilnveides mācību programmas vai pasākuma nosaukumu, apjomu, un pievieno šo dokumentu elektroniski;

31.3.2. ievada informāciju par iepriekšējā kalendārajā gadā veikto patstāvīgo praksi, ja minētā informācija nav pieejama BIS.

32.  Būvspeciālista kontaktinformācija, darbu saraksts, kuru izpildē būvspecālists piedalījies, informācija par būvspeciālista izglītību un profesionālo pilnveidi ir publiski pieejama, ja saņemta personas piekrišana.

**VI. Patstāvīgās prakses uzraudzības kārtība**

33. Būvspeciālista patstāvīgās prakses uzraudzību būvspeciālista sertifikātā norādītajā darbības sfērā veic kompetences pārbaudes iestāde, kura šajos noteikumos minētajā kārtībā veikusi būvspeciālista kompetences novērtēšanu vai kurai ir deleģēts veikt citas kompetences pārbaudes iestādes sertificēto būvspeciālistu patstāvīgās prakses uzraudzību. Kompetences pārbaudes iestāde ir tiesīga pieprasīt no personas, kuras patstāvīgo praksi tā uzrauga, ievērot kompetences pārbaudes iestādes apstiprināto ētikas kodeksu.

34. Kompetences pārbaudes iestāde veic Būvniecības likuma 13.panta 9.1daļā noteiktās informācijas pārbaudi no reģistrā atlasītiem datiem, reģistrā ievadot pārbaudes veikšanas datumu. Datu atlase nodrošina, ka piecu gadu periodā tiek pārbaudīts ikviens būvspeciālists.

35. Ekonomikas ministrija vai Būvniecības valsts kontroles birojs, analizējot BIS reģistrētos datus par būvspeciālista patstāvīgo praksi, profesionālo pilnveidi, kā arī ņemot vērā būvspeciālistu konstatēto patstāvīgās prakses pārkāpumu būtību un pārkāpumu biežumu, ir tiesīga izlases veidā atlasīt pārbaudāmo informāciju un uzdot attiecīgajai kompetences pārbaudes iestādei veikt atlasītās informācijas pārbaudi.

36. Ja BIS būvspeciālistu reģistrā tiek konstatēts, ka būvspeciālists nav izpildījis šo noteikumu 31.3.apakšpunktā minēto pienākumu vai iesniedzis nepilnīgu vai maldinošu informāciju, kompetences pārbaudes iestāde pieprasa būvspeciālistam 30 dienu laikā iesniegt vai precizēt informāciju.

37. Ja būvspeciālists triju gadu periodā nav sniedzis noteikumu 31.3.1.apakšpunktā minēto informāciju kompetences pārbaudes iestādes noteiktajā apjomā, kompetences pārbaudes iestāde var pieņemt lēmumu par pienākuma noteikšanu būvspeciālistam kompetences pārbaudes iestādes noteiktā termiņā nokārtot rakstisku profesionālās pilnveides testu vai eksāmenu par kompetences paaugstināšanas pasākumu sarakstā norādītajām tēmām atbilstoši sertificēšanas jomai, specialitātei un sfērai, lēmumā norādot pārbaudes norises vietu un laiku.

38. Ja saņemta sūdzība vai kompetences pārbaudes iestādes rīcībā ir informācija par būvspeciālista patstāvīgās prakses vai profesionālās ētikas pārkāpumiem, kompetences pārbaudes iestāde izvērtē minēto informāciju un var pieņemt lēmumu:

38.1. par brīdinājuma izteikšanu;

38.2. par pienākuma kompetences pārbaudes iestādes noteiktajā termiņā atkārtoti veikt šo noteikumu 16.punktā minēto kompetences novērtēšanu, ja būvspeciālista patstāvīgās prakses pārkāpumi, par kuriem izteikts brīdinājums, konstatēti atkārtoti divu gadu periodā.

39. Kompetences pārbaudes iestādei ir pienākums organizēt būvspeciālista kompetences novērtēšanu arī gadījumos, ja personai ir piešķirts būvspeciālista sertifikāts, bet persona ir izteikusi lūgumu par atkārtotu kompetences novērtēšanu.

40. Būvspeciālistam ir pienākums:

40.1.  katru kalendāro gadu paaugstināt profesionālo kompetenci saskaņā ar kompetences pārbaudes iestādes tīmekļa vietnē publicēto kompetences paaugstināšanas pasākumu tēmu un apjoma sarakstu, apgūstot Profesionālās [izglītības likuma](http://likumi.lv/doc.php?id=50759) prasībām atbilstošas profesionālās pilnveides izglītības programmas, apmeklējot informatīvos seminārus un veicot citus kompetenci paaugstinošus pasākumus sertifikātā norādītajā jomā, specialitātē un darbības sfērā.

40.2. sniegt kompetences pārbaudes iestādei tās pieprasīto informāciju, kas nepieciešama būvspeciālista patstāvīgās prakses izvērtēšanai, ja saņemta sūdzība vai kompetences pārbaudes iestādes rīcībā ir nonākusi cita informācija par būvspeciālista patstāvīgās prakses pārkāpumiem.

**VII. Būvspeciālista sertifikāta darbības apturēšanas, anulēšanas un atjaunošanas kārtība**

41. Kompetences pārbaudes iestāde pieņem lēmumu par piešķirtā būvspeciālista sertifikāta darbības apturēšanu uz laiku, ja:

 41.1. saņemta pamatota informācija no kriminālprocesa virzītāja, būvvaldes vai būvniecību kontrolējošas valsts iestādes, kurai ir noteikts pienākums ziņot kompetences pārbaudes iestādei par iespējamajiem būvspeciālista patstāvīgās prakses pārkāpumiem, kas var radīt vai radīja apdraudējumu cilvēku dzīvībai, veselībai vai videi;

41.2. saņemts būvspeciālista iesniegums par sertifikāta darbības apturēšanu.

42. Kompetences pārbaudes iestāde pieņem lēmumu par būvspeciālista sertifikāta darbības atjaunošanu, ja:

42.1. nav konstatēti šo noteikumu 41.1.apakšpunktā minētie pārkāpumi;

42.2. saņemts būvspeciālista iesniegums par sertifikāta darbības atjaunošanu, ja būvspeciālista sertifikāta darbība apturēta pamatojoties uz šo noteikumu 41.2.apakšpunktu;

43. Kompetences pārbaudes iestāde pieņem lēmumu par arhitekta prakses sertifikāta vai būvprakses sertifikāta pielikumā norādītās sfēras darbības apturēšanu uz laiku, ja:

43.1. saņemts būvspeciālista iesniegums par sfēras darbības apturēšanu;

43.2. būvspeciālists nav samaksājis patstāvīgās prakses uzraudzības gada maksu vai šo noteikumu 36.punktā minētā lēmuma noteiktajā termiņā nav aktualizējis vai precizējis šo noteikumu 31.3.apakšpunktā minēto informāciju;

43.3. būvspeciālists šo noteikumu 37.punktā minētā lēmuma noteiktajā termiņā nav sekmīgi nokārtojis profesionālās pilnveides testu;

43.4. būvspeciālists šo noteikumu 38.2.apakšpunktā minētā lēmuma noteiktajā termiņā nav sekmīgi nokārtojis atkārtotas kompetences novērtēšanas ietvaros noteikto pārbaudi;

43.5. būvspeciālists kompetences pārbaudes iestādes noteiktajā termiņā nav izpildījis šo noteikumu 40.2.apakšpunktā minēto pienākumu.

 44. Kompetences pārbaudes iestāde pieņem lēmumu par arhitekta prakses sertifikāta vai būvprakses sertifikāta pielikumā norādītās sfēras darbības atjaunošanu, ja:

44.1.saņemts būvspeciālista iesniegums par sfēras darbības atjaunošanu, ja būvspeciālista sertifikāta pielikumā norādītās sfēras darbība apturēta pamatojoties uz šo noteikumu 42.1.apakšpunktu;

44.2. būvspeciālists ir izpildījis šo noteikumu 31.3.apakšpunktā minētos pienākumus;

44.3. būvspeciālists ir sekmīgi nokārtojis profesionālās pilnveides testu vai atkārtotas kompetences novērtēšanas ietvaros noteikto pārbaudi;

44.4. būvspeciālists ir izpildījis šo noteikumu 40.2.apakšpunktā minēto pienākumu.

45. Kompetences pārbaudes iestāde lemj par piešķirtā būvspeciālista sertifikāta anulēšanu, ja:

45.1. saņemts būvspeciālista iesniegums par sertifikāta anulēšanu;

45.2. būvspeciālists sertifikāta saņemšanas procesā ir apzināti sniedzis nepatiesas ziņas, kas bija pamats lēmuma pieņemšanai par būvspeciālista sertifikāta piešķiršanu;

45.3. būvspeciālists laikā, kad tam piešķirtā būvspeciālista sertifikāta darbība vai sfēras darbība bija apturēta, turpinājis patstāvīgo praksi;

45.4. būvspeciālists nav paaugstinājis profesionālo kompetenci vai nav nokārtojis šo noteikumu 37.punktā minēto profesionālās pilnveides testu un nav patstāvīgi praktizējis vismaz trīs gadus pēdējo piecu gadu laikā nevienā no būvspeciālista sertifikātā norādītajām darbības sfērām;

45.5.  būvspeciālists parakstījies kā atbildīgais būvspeciālists par darbiem, kuru izpildi nav kontrolējis, vadījis vai pats tieši izpildījis;

45.6. saņemts spēkā stājies tiesas lēmums, kurā konstatēti būvspeciālista patstāvīgās prakses pārkāpumi, kas radīja apdraudējumu cilvēku dzīvībai, veselībai vai videi, vai noteikts aizliegums veikt profesionālo darbību.

46. Kompetences pārbaudes iestāde lemj par piešķirtās darbības sfēras anulēšanu, ja:

46.1. saņemts būvspeciālista iesniegums par sfēras darbības anulēšanu;

46.2. būvspeciālists ir apzināti sniedzis nepatiesas ziņas, kas bija pamats lēmuma pieņemšanai par būvspeciālista sertifikāta sfēru papildināšanu;

46.3. būvspeciālists nav paaugstinājis profesionālo kompetenci vai nav nokārtojis šo noteikumu 37.punktā minēto profesionālās pilnveides testu un nav patstāvīgi praktizējis vismaz trīs gadus pēdējo piecu gadu laikā būvspeciālista sertifikātā norādītajā darbības sfērā.

47. Persona, kurai anulēts būvspeciālista sertifikāts, pamatojoties uz šo noteikumu 45.2., 45.3., vai 45.5., var pretendēt uz būvspeciālista sertifikāta atkārtotu saņemšanu šo noteikumu IV.nodaļā noteiktajā kārtībā, ne agrāk kā divus gadus pēc būvspeciālista sertifikāta anulēšanas lēmuma paziņošanas dienas.

48. Persona, kurai anulēts būvspeciālista sertifikāts, pamatojoties uz šo noteikumu 45.6.apakšpunktu, var pretendēt uz būvspeciālista sertifikāta atkārtotu saņemšanu šo noteikumu IV.nodaļā noteiktajā kārtībā, ne agrāk kā četrus gadus pēc būvspeciālista sertifikāta anulēšanas lēmuma paziņošanas dienas.

49.  Kompetences pārbaudes iestādes pieņemto lēmumu var apstrīdēt Ekonomikas ministrijā. Ekonomikas ministrijas lēmumu var pārsūdzēt [Administratīvā procesa likumā](http://likumi.lv/doc.php?id=55567) noteiktajā kārtībā.

**VIII. Sertificēšanas pakalpojumu maksas apmērs, maksāšanas un saņemto līdzekļu izmantošanas kārtība**

50. Sertificēšanas pakalpojumu maksas apmērs sastāv no:

50.1. maksas par sākotnējo kompetences novērtēšanu sertifikāta saņemšanai 150 *euro* apmērā;

50.2. patstāvīgās prakses uzraudzības gada maksas un maksas par papildus sertificēšanas pakalpojumiem, ko apstiprinājis Ministru kabinets.

51. Sertificēšanas pakalpojumus persona apmaksā pirms šo pakalpojumu saņemšanas.

52. Par sertificēšanas pakalpojumiem saņemtos līdzekļus kompetences pārbaudes iestāde izmanto kompetences novērtēšanas procesa un būvspeciālistu patstāvīgās prakses uzraudzības nodrošināšanai.

**IX. Noslēguma jautājumi**

53. Šo noteikumu 31.punkts stājas spēka 2015.gada 1.aprīlī. Līdz 2015.gada 31.martam šo noteikumu 31.punktā minēto informāciju, tās aktualizācijai BIS būvspeciālistu reģistrā, būvspeciālists iesniedz kompetences pārbaudes iestādē (5.pielikums).

54. Kompetences pārbaudes iestāde par ikvienu sertificēto personu ne vēlāk kā vienu mēnesi pirms sertifikātā norādītā termiņa beigām BIS būvspeciālistu reģistrā veic informācijas aktualizāciju, pieņemot lēmumu par:

1.būvspeciālista tiesībām veikt patstāvīgo praksi bez termiņa ierobežojuma vai Būvniecības likuma pārejas noteikumu 3. vai 4.punktā minētajā gadījumā, nosakot termiņu,

2.sertifikātā norādītās specialitātes precizēšanu, lēmuma pielikumā norādot darbības sfēru atbilstoši šiem noteikumiem.

55.Šo noteikumu 54.punktā minētais lēmums būvspeciālistam tiek paziņots Paziņošanas likumā noteiktajā kārtībā.

56. Līdz šo noteikumu 2.punktā noteiktā deleģēšanas līguma noslēgšanai, bet ne ilgāk kā līdz 2015.gada 28.februārim, būvspeciālista, kas saņēmis arhitekta prakses vai būvprakses sertifikātu līdz šo noteikumu spēkā stāšanās dienai, patstāvīgās prakses uzraudzību veic sertificēšanas institūcija, kura piešķīrusi sertifikātu.

57. Šo noteikumu 9., 13.punkts un 16.1.3., 17.2.apakšpunkts stājas spēkā 2016.gada 1.janvārī.

58. Šo noteikumu 6.9.apakšpunkts stājas spēkā 2015.gada 1.oktobrī.

59. Šo noteikumu 28. punkts stājas spēkā 2015.gada 1.aprīlī.

60. Noteikumi stājas spēkā 2014.gada 1.oktobrī.

Ministru prezidente      L.Straujuma

Ekonomikas ministrs  V.Dombrovskis

Iesniedzējs:

Ekonomikas ministrs     V.Dombrovskis

Vīza:

Valsts sekretārs M.Lazdovskis

24.09.2014. 17:20

3 120

Spiridonovs, 67013178

jurijs.spiridonovs@em.gov.lv

Oša, 67013031

ilze.osa@em.gov.lv

Soida, 67013034

santa.soida@em.gov.lv